送楊嗣勳校書守眉山
作者：樓鑰
朝代：宋

paragraphs: 我生東南陬，不識蜀道難。
觀君眉宇秀，想見岷峨山。
漢廷射策時，連璧照鴛班。
伯氏書萬言，逸駕不可攀。
茲焉從君游，頗得窺一斑。
僊凡隔弱水，接辭良亦艱。
矧茲萬里別，望望何當還。
三蘇騎鯨去，詞章滿人間。
豈無後來者，遺珠有餘嘆。
願君效樂全，飛章達天關。
報國此最急，餘事付等閑。
宣室行見思，朝暮當予環。
別語敢言詩，屬聯不容慳。